1 Korinto Bi 10 | Baiblo ɔ Ngɛ Intanɛti ɔ Nɔ | New World Translation\n1 Korinto Bi 10:1-33\nKɔkɔ bɔmi he nɔ hyɛmi nɔ́ nɛ je Israel bi ɔmɛ a yi nɔ sane mi (1-13)\nWɔ jami he kɔkɔ bɔmi (14-22)\nYehowa we okplɔɔ, daimoniohi a we okplɔɔ (21)\nHe yemi kɛ ni kpahi a he susumi (23-33)\n“Nyɛɛ pee níhi tsuo kɛ wo Mawu hɛ mi nyami” (31)\n10 Jehanɛ ɔ, nyɛmimɛ, i suɔ nɛ nyɛɛ le kaa wa nɛmɛ ɔmɛ tsuo hi bɔku ɔ sisi nɛ mɛ tsuo a gu wo ɔ mi 2 nɛ a gu bɔku ɔ kɛ wo ɔ nɔ kɛ baptisi mɛ tsuo kɛ wo Mose mi, 3 nɛ mɛ tsuo a ye mumi mi niye ní kake too ɔ nɔuu, 4 nɛ mɛ tsuo a nu mumi mi nyu kake too ɔ nɔuu. Ejakaa jinɛ a nuɔ nyu nɛ jeɔ mumi mi tɛ sa a nɛ e nyɛɛ a se ɔ mi ɔ, nɛ jamɛ a tɛ sa a daa si kɛ ha* Kristo. 5 Se kɛ̃ ɔ, Mawu bua jɔɛ a ti nihi babauu a he, lɔ ɔ he ɔ, a fiaa mɛ ní kɛ pue si ngɛ nga a nɔ. 6 Amlɔ nɛ ɔ, ní nɛ ɔmɛ ba pee nɔ hyɛmi níhi kɛ ha wɔ konɛ wa ko ná ní yayamihi a he akɔnɔ, kaa bɔ nɛ mɛɛ a ná he akɔnɔ ɔ. 7 Jã kɛ̃ nɛ wa ko ba pee wɔ jali kaa bɔ nɛ a ti ni komɛ pee ɔ; kaa bɔ nɛ a ngma a: “Ni ɔmɛ hi si nɛ a ye ní nɛ a nu ní. Kɛkɛ nɛ a te si nɛ a je a hɛja.” 8 Jã kɛ̃ nɛ nyɛ ko ha nɛ waa bɔ ajuama* kaa bɔ nɛ a ti ni komɛ bɔ ajuama* nɛ nɔ́ nɛ je mi kɛ ba ji kaa a kpɛti nihi 23,000 sɔuu nɔ ngɛ ligbi kake pɛ mi ɔ. 9 Jã kɛ̃ nɛ nyɛ ko ha nɛ waa ka Yehowa* kaa bɔ nɛ a ti ni komɛ ka lɛ nɛ nɔ́ nɛ je mi kɛ ba ji kaa sinɔhi kpata a hɛ mi ɔ. 10 Jã kɛ̃ nɛ wa ko pee nihi nɛ a tuɔ níhi a he munyu nyanyaanya kaa bɔ nɛ a ti ni komɛ tu níhi a he munyu nyanyaanya nɛ nɔ́ nɛ je mi kɛ ba ji kaa hɛ mi kpatalɔ ɔ kpata a hɛ mi ɔ. 11 Amlɔ nɛ ɔ, ní nɛ ɔmɛ ba a nɔ kaa nɔ hyɛmi níhi, nɛ a ngma konɛ a kɛ bɔ wɔ nihi nɛ níhi a blɔ nya tomi nɛ ɔmɛ a nyagbe ɔ ba ná wɔ ɔ kɔkɔ. 12 Enɛ ɔ he ɔ, ha nɛ nɔ nɛ e susu kaa e daa si ɔ nɛ e hyɛ nɛ hi konɛ e ko nɔ si. 13 Ka ko bɛ nyɛ nɔ hyɛ kaa ja nɔ́ nɛ baa adesahi a nɔ ɔ pɛ. Se anɔkualetsɛ ji Mawu, nɛ e be hae nɛ a ka nyɛ pe bɔ nɛ nyɛ ma nyɛ maa da nya, mohu ɔ, ngɛ ka a mi ɔ, lɛ hu e ma je blɔ nɛ́ nyɛ ma nyɛ maa gu nɔ kɛ je mi, konɛ nyɛ nyɛ nɛ nyɛɛ da nya. 14 Enɛ ɔ he ɔ, nihi nɛ i suɔ, nyɛɛ tu wɔ jami nya fo. 15 I kɛ nyɛ ngɛ munyu tue kaa bɔ nɛ a kɛ nihi nɛ a kɔɔ nɔ́ se tuɔ munyu ɔ; nyɛ nitsɛmɛ nyɛɛ kojo nɔ́ nɛ i ngɛ dee ɔ. 16 Jɔɔmi kplu ɔ nɛ wa jɔɔ nɔ ɔ, anɛ pi ní nɛ wa ngɛ dlae ngɛ Kristo muɔ ɔ mi lo? Abolo ɔ nɛ wa kuɔ mi ɔ, anɛ pi ní nɛ wa ngɛ dlae ngɛ Kristo nɔmlɔ tso ɔ mi lo? 17 Akɛnɛ abolo kake lɛ ngɛ he je ɔ, e ngɛ mi kaa wa he hiɛ fuu mohu lɛɛ, se wa ji nɔmlɔ tso kake, ejakaa wɔ tsuo wa ngɛ jamɛ a abolo kake ɔ yee. 18 Hyɛ Israel ngɛ he lo blɔ fa mi: Nihi nɛ a yeɔ afɔle ɔmɛ ɔ, anɛ pi nɛ a kɛ afɔle sami la tɛ ɔ ngɛ ní dlae lo? 19 Ke jã a, lɛɛ mɛni i ngɛ tsɔɔe ɔ? Anɛ i ngɛ tsɔɔe kaa nɔ́ nɛ a kɛ sã afɔle ha wɔ ko ɔ ji nɔ́ ko lo, aloo kaa wɔ ji nɔ́ ko? 20 Dɛbi; mohu ɔ, i ngɛ dee ke afɔle nɛ je ma amɛ sãa a, a sãa kɛ haa daimoniohi, se pi Mawu; nɛ i sume kaa nyɛ ma ba pee nihi nɛ a kɛ daimoniohi dlaa ní. 21 Nyɛ be nyɛe maa hi Yehowa* kplu ɔ nya nue nɛ nyɛ maa hi daimonio ɔmɛ a kplu ɔ hu nya nue; nyɛ be nyɛe maa hi “Yehowa* we okplɔɔ ɔ” nɔ ní yee nɛ nyɛ maa hi daimonio ɔmɛ hu a we okplɔɔ ɔ nɔ ní yee. 22 Aloo ‘anɛ wa ngɛ hlae nɛ Yehowa* nɛ e je hunga lo’? Anɛ wa he wa pe lɛ lo? 23 Mlaa ngmɛɔ níhi tsuo blɔ,* se pi níhi tsuo nɛ se nami ngɛ a he. Mlaa ngmɛɔ níhi tsuo blɔ, se pi níhi tsuo nɛ fiaa nɔ kɛ maa si. 24 Ha nɛ nɔ fɛɛ nɔ nɛ e ya nɔ nɛ e hla nɔ́ nɛ maa hi kɛ ha nɔ kpa, se pi kɛ ha lɛ nitsɛ e he. 25 Nyɛɛ ye nɔ́ fɛɛ nɔ́ nɛ a juaa ngɛ muɔ lo jua nɔ ɔ, nɛ nyɛ ko bi he sane ngɛ nyɛ he nile he je, 26 ejakaa “Yehowa* nɔ́ ji zugba a kɛ nɔ́ fɛɛ nɔ́ nɛ ngɛ mi ɔ.” 27 Ke nɔ ko nɛ e he we yi fɔ nyɛ nine nɛ nyɛ suɔ kaa nyɛ maa ya a, nyɛɛ ye nɔ́ fɛɛ nɔ́ nɛ a kɛ maa ma nyɛ hɛ mi ɔ, nɛ nyɛ ko bi he sane ngɛ nyɛ he nile he je. 28 Se ke nɔ ko de nyɛ ke, “Nɔ́ nɛ ɔ ji nɔ́ ko nɛ a kɛ sã afɔle” ɔ, lɛɛ nyɛ ko ye, ngɛ nɔ nɛ e de nyɛ ɔ kɛ he nile he je. 29 Pi nyɛ nitsɛmɛ nyɛ he nile nɛ i ngɛ tsɔɔe ɔ, mohu ɔ, nɔ kpa a he nile. Ejakaa mɛni he je nɛ e sa kaa nɔ kpa he nile nɛ kojo ye he yemi ɔ? 30 Ke i na si loko i ngɛ yee ɔ, lɛɛ mɛni he je nɛ e sa nɛ a tu munyu kɛ si mi ngɛ nɔ́ nɛ i na he si ɔ he ɔ? 31 Lɔ ɔ he ɔ, ní nɛ nyɛ ngɛ yee jio, ní nɛ nyɛ ngɛ nue jio, nɔ́ kpa ko nɛ nyɛ ngɛ pee jio, nyɛɛ pee níhi tsuo kɛ wo Mawu hɛ mi nyami. 32 Nyɛ ko ba pee nane tɔ̃tɔ̃mi nɔ́ kɛ ha Yuda bi kɛ Hela bi kɛ Mawu asafo ɔ, 33 kaa bɔ nɛ i ngɛ mɔde bɔe kaa ma sa nihi tsuo a hɛ mi ngɛ níhi tsuo a mi, nɛ i hla we nɔ́ nɛ maa hi kɛ ha imi nitsɛ, se mohu kɛ ha nihi fuu konɛ a nyɛ nɛ a he a yi wami ɔ.\n^ Aloo “ji.”\n^ Aloo “He blɔ ngɛ kɛ ha níhi tsuo.”\n1 Korinto Bi 10